**Ministru kabineta noteikumu projekta**

**Grozījumi Ministru kabineta 2020. gada 9. jūnija noteikumos Nr. 360 "Epidemioloģiskās drošības pasākumi Covid-19 infekcijas izplatības ierobežošanai" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir, balstoties uz Covid-19 epidemioloģiskās drošības situācijas izvērtējumu, pārskatīt atsevišķus noteiktos pulcēšanās ierobežojumus organizētajiem pasākumiem, saimnieciskajiem pakalpojumiem, kā arī sabiedriskās ēdināšanas jomā.  Ministru kabineta noteikumi stājas spēkā 2020.gada 17.augustā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts pamatojoties uz [*Epidemioloģiskās drošības likuma*](https://likumi.lv/ta/id/52951-epidemiologiskas-drosibas-likums)[3. panta](https://likumi.lv/ta/id/52951-epidemiologiskas-drosibas-likums#p3) otro daļu, 14. panta pirmās daļas 5. punktu,  19. panta pirmo un 2.1 daļu, 19.1 pantu, 39. panta pirmo un otro daļu un Covid-19 infekcijas izplatības pārvaldības likuma 4. panta 1., 2., 3., 4., 5., 6., 7., 8., 11., 12.,13. un 14. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pēdējo nedēļu laikā Covid-19 izplatība pasaulē, tai skaitā arī Eiropas Savienībā (ES) pakāpeniski palielinās. ES Covid-19 saslimstības rādītājs palielinājies par 19%. Arī Latvijā novērojama neliela kumulatīvā Covid-19 14 dienu saslimstības rādītāja palielināšanās no 1,7, kas bija reģistrēts 27.jūlijā uz 2,9 – 3.augustā. Pagājušajā nedēļā apmēram 35% saslimšanas gadījumu saistīti ar uzturēšanos ārvalstīs. Vietējas izcelsmes Covid-19 saslimšanas gadījumi ir saistīti ar vietējiem perēkļiem.  Tādēļ varam uzskatīt, ka Latvijā Covid-19 izplatība tiek kontrolēta un ir iespējas mazināt atsevišķus ierobežojumus.  Lai nodrošinātu sabiedrības līdzestību ieviestajiem Covid-19 ierobežošanas pasākumiem, ir jāveic to pakāpeniska mazināšana, situācijā, kad ir zemi Covid-19 izplatības riski valstī. Mazinot Covid-19 ierobežošanas pasākumus, ir jānodrošina situācijas monitorings, proti, uzraugot saslimstības rādītājus un citus indikatorus, kas var liecināt par situācijas pasliktināšanos, lai operatīvi varētu identificēt, ka situācija pasliktinās un lemtu par  stingrāku ierobežojumu atjaunošanu. Tāpat ir nepieciešams pārskatīt atsevišķas normas, kuru piemērošana ir apgrūtināta, lai precizētu nosacījumus atbilstoši reālajai situācijai.  Lai to panāktu, nepieciešams veikt grozījumus Ministru kabineta 2020. gada 9. jūnija noteikumos Nr. 360 *"Epidemioloģiskās drošības pasākumi Covid-19 infekcijas izplatības ierobežošanai"*.    Noteikumu projekta mērķis ir, balstoties uz Covid-19 epidemioloģiskās drošības situācijas izvērtējumu, veikt precizējumus noteiktajos ierobežojumos, mazinot atsevišķus noteiktos pulcēšanās ierobežojumus organizētajiem pasākumiem un saimnieciskiem pakalpojumiem, kā arī pārskatīt ierobežojumus ēdināšanas jomā:  1. MK noteikumu 6.2.8. punktā tiks iekļauts nosacījums, ka amatieru koru un ansambļu dalībniekiem ir jāievēro 2 m fiziskā distancēšanās, jo atšķirībā no runāšanas, dziedot veidojas gaisa aerosoli, kuru rezultātā infekcijas pārnešana notiek daudz tālāk, tādēļ 2 m ir minimālais iespējamais attālums, lai mazinātu Covid-19 izplatības riskus. Šie nosacījumi netiek attiecināti uz profesionāļu kolektīviem, jo šie kolektīvi ir uzskatāmi kā darba kolektīvs, kura dalībnieki atrodas kopā ikdienā, savukārt amatierkolektīvi sapulcējas atsevišķas reizes nedēļā, papildus savām ikdienas gaitām, tādējādi pastāv risks, ka šie cilvēki sastopas ar saviem darba kolēģiem un citiem kolektīviem, tādējādi palielinot infekcijas izplatīšanās risku.  2. Ņemot vērā to, ka kultūras, sporta, reliģiskās darbības vietu darbība, kas pamatā ir organizēta un var nodrošināt cilvēku plūsmas kontroli un to kā tiek ievēroti Covid-19 ierobežošanas noteikumi, salīdzinot ar izklaides pasākumiem, ir saistīta ar mazāku Covid-19 izplatības risku, tādēļ tiek paredzēts atļaut šo uzņēmumu darbību līdz plkst 2:00. Tā kā cilvēkiem, kas strādā nakts maiņā, ir jānodrošina iespēja saņemt siltu maltīti, noteikumu projekts paredz arī to, ka ēdināšanas uzņēmumi var turpināt savu darbību līdz plkst 2:00. Šis nosacījums saistībā ar ēdināšanas uzņēmumiem attiecas uz vietām, kur pamatpakalpojums ir ēdināšana un kur cilvēki atrodas sēdus pie galdiņiem. Savukārt izklaides vietu, tai skaitā diskotēku un naktsklubu, kur pamatpakalpojums ir izklaide, piemēram dejas, spēles utml., darbība ir saistīta ar ievērojami augstu Covid-19 izplatības risku. To pierāda gan citās valstīs, gan Latvijā epidemioloģiski izmeklētie gadījumi. Šādās vietās nakts laikā tiek pastiprināti lietots alkohols, kas mazina cilvēku spējas ievērot Covid-19 ierobežojošos pasākumus. Šādas vietas arī apmeklē lielāks skaits ārvalstu tūristu un, ņemot vērā to, ka Latvijā vismaz katrs trešais saslimšanas gadījums ar Covid-19 ir saistīts ar atrašanos ārvalstīs, šis ir riskus pastiprinošs apstāklis. Tādēļ šo vietu darbība tiek noteikta līdz plkst 24:00, lai ierobežotu laiku, kad šādās vietās, kur ir apgrūtināta pulcēšanās ierobežojumu kontrole, pulcējas cilvēki.  3. Tā kā pēdējā laikā vairs nav atklāti Covid-19 saslimšanas gadījumi, kas saistīti ar ēdināšanas pakalpojumu sniegšanu, lai nodrošinātu iespēju šiem uzņēmumiem paplašināt savu darbību un dot pienesumu valsts ekonomikai, tiek paredzēts mazināt ierobežojumus ēdināšanas pakalpojumu sniedzējiem, palielinot cilvēku skaitu, kas var sēdēt pie viena galdiņa, no 4 uz 8, savukārt ārtelpās cilvēku skaita ierobežojums netiek noteikts. Tāpat tiek samazināts uz vienu cilvēku nosakāmais kvadrātmetru skaits no 4 m2 uz 3 m2. Savukārt prasība nodrošināt 2 m distanci starp galdiņiem tiek saglabāta, jo nodrošinot 2 m distanci starp galdiem, starp sēdētājiem pie dažādiem galdiem tā ir tikai ap metru, kas ir minimāli pieļaujamā distance, lai mazinātu Covid-19 transmisiju.  4. Lai nodrošinātu iespēju organizēt pasākumus plašākam cilvēku lokam, tādējādi attīstot kultūras dzīvi, un sniegt pakalpojumus objektiem, kur vienlaicīgi var uzturēties lielāks skaits cilvēku (piemēram ūdens atrakciju parki un citas izklaides vietas) tiek paredzēts, ka no 17.augusta iekštelpās vienlaicīgi varēs pulcēties līdz 1000 cilvēkiem, pašreizējo 500 vietā, savukārt ārtelpās, kā to jau paredzēja esošā MK noteikumu redakcija, maksimāli pieļaujamais cilvēku skaits ir līdz 3000 cilvēku. Lai vienkāršotu šīs normas piemērošanu, vairs netiek dalīti ierobežojumi cilvēku skaitam atkarībā no telpu platības – līdz 1000 m2 un vairāk.  Tāpat noteikumu projekts paredz samazināt minimālo platību, kas jānodrošina uz vienu cilvēku, kas ir 3 m2 iepriekš noteikto 4 m2 vietā. Pēc speciālistu aprēķiniem šī ir mazākā platība uz vienu cilvēku, lai konkrētā vietā būtu iespējams nodrošināt optimālu distancēšanos starp cilvēkiem. Tiek saglabāts nosacījums, ka cilvēku skaits, kas vienlaicīgi pulcējas konkrētā vietā, nedrīkst pārsniegt 50%, ko pieļauj konkrētās vietas kapacitātes. Minimālā platība uz vienu cilvēku 3 m2 tiek noteikta arī tirdzniecības centros un kultūras norises vietās.  5. Tā kā vairs netiek dalīti nosacījumi atkarībā no telpu platības, kā arī tiek palielināts cilvēku skaits, kas var pulcēties vienlaicīgi telpās, kā arī no 1.augusta brīvā dabā vienlaicīgi var pulcēties 3000 cilvēku, tiek pārskatīta norma, kas noteica pienākumu pasākuma organizatoriem vai pakalpojuma sniedzējiem, kuru telpas pārsniedz 1000 m2,izstrādāt pasākumu plānus, lai ieviestu Covid-19 izplatības ierobežošanas pasākumus saimnieciskā pakalpojuma sniegšanas vietā vai pasākuma norises vietā. Jaunā norma paredz to, ka saimnieciskā pakalpojuma sniedzējiem un pasākuma organizētājiem, kuru pasākuma norises laikā vai saimnieciskā pakalpojuma sniegšanas laikā var pulcēties vairāk kā 500 cilvēku, gan iekštelpās, gan brīvā dabā, ir jāizstrādā pasākumu plāns Covid-19 izplatības ierobežošanai, paredzot cilvēku plūsmu plānošanu un citus pasākumus.  6. Ņemot vērā to, ka kultūras pasākumi – teātra izrādes, koncerti, kino seansi utml., kur skatītāji atrodas fiksētās personalizētās sēdvietās, ir saistīti ar ievērojami mazāku Covid-19 izplatības risku salīdzinājumā ar pasākumiem, kur nav fiksētas sēdvietas vai skatītāji brīvi pārvietojas, kā arī apzinoties to, ka šādos pasākumos ir iespējams arī nodalīt cilvēku plūsmas, lai tās nesastaptos, šādiem kultūras pasākumiem tiek paredzēts izņēmums, pieļaujot to, ka pasākumā var piedalīties vairāk kā 50% no objektā iespējamās kapacitātes, ja tiek nodrošināts, ka tiek nodalītas cilvēku grupas pa 300, kas savstarpēji nesastopas nevienā pasākuma norises posmā. Tas nozīmē, ka šiem cilvēkiem ir jānodrošina atsevišķa ieeja, izeja, tualetes, vieta starpbrīžiem utml. Noteikumi jau šobrīd paredz to, ka, ja kultūras pasākuma norises vietā tiek nodrošināts tas, ka skatītāji atrodas fiksētās personalizētās sēdvietās, starp sēdvietām jānodrošina 1 m attālums 2 m vietā. Fiksētas personalizētas sēdvietas nozīmē to, ka katram apmeklētājam ir sava sēdvieta, kas pasākuma norises laikā netiek mainīta un SPKC epidemiologiem, veicot epidemioloģisko izmeklēšanu, ir iespējams identificēt personu, kas konkrētajā sēdvietā ir atradusies, un sazināties, lai veiktu pretepidēmijas pasākumus. Informāciju par personu, kas atradusies fiksētajā personalizētajā sēdvietā, epidemioloģiskās izmeklēšanas nolūkiem uzglabā 30 dienas.  7. Ņemot vērā to, ka, atsākoties klātienes mācību procesam, izglītības iestādēs būs ļoti svarīgi ieviest pēc iespējas efektīvākus Covid-19 ierobežojošos pasākumus, lai novērstu infekcijas plašu izplatību izglītības iestādēs, kas būtu par iemeslu izglītības procesu pārorientācijai uz attālināto mācību procesu, izglītības iestādēm ir jānosaka atbildīgās personas par Covid-19 ierobežojošiem pasākumiem. Ir svarīgi, lai šīs personas varētu pēc iespējas operatīvāk atklāt saslimšanas gadījumu izglītības iestādē, spētu operatīvi rīkoties un informēt Slimību profilakses un kontroles centru. Tādēļ ir svarīgi, lai izglītības iestādes atbildīgajai personai par Covid-19 ierobežošanas pasākumiem būtu izpratne par veselības jomu un profilakses pasākumiem. Šai personai nav jābūt sertificētai ārstniecības personai, bet šādus pienākumus varētu veikt jebkura reģistrēta ārstniecības persona. Ņemot vērā minēto, MK noteikumu projektā ir ietverta norma, kas paredz to, ka izglītības iestāde var piesaistīt reģistrētu ārstniecības personu, lai nodrošinātu palīdzību izglītojamajiem un darbiniekiem aizdomu gadījumā par Covid-19.  8. Šobrīd MK noteikumi paredz to, ka starptautiskie pasažieru pārvadājumi nenotiek uz un no valstīm, kur ir tik augsta saslimstība ar Covid-19, ka var izraisīt nopietnu sabiedrības veselības apdraudējumu, un šo valstu saraksts ir publicēts SPKC tīmekļa vietnē (SPKC sarkano valstu saraksts). Tāpat arī MK noteikumi paredz to, ka, ja cilvēks ieradies no SPKC tīmekļa vietnē publicētas valsts, kur ir jāievēro īpaši piesardzības un drošības pasākumi (SPKC sarkano un dzelteno valstu saraksts), viņam jāievēro 14 dienu pašizolācija vai cilvēkiem, kuriem ir izņēmumi pašizolācijas ievērošanai, jāveic Covid-19 testi. Šobrīd valstu sarakstu ar saslimstības rādītajiem, balstoties uz kuriem SPKC gatavo attiecīgo valstu sarakstu, ECDC publicē ceturtdienās. SPKC attiecīgo valstu sarakstu savā tīmekļa vietnē publicē piektdienā, un atbilstoši esošajam regulējam saraksts uzreiz stājas spēkā. Līdz ar to sabiedrībai ir grūtības to piemērot, jo nav iespējams izsekot, no kura brīža jānodrošina attiecīgo nosacījumu ievērošana. Tādēļ ir nepieciešams noteikt konkrētu brīdi, kurā SPKC publicētais valstu saraksts tiek piemērots. Šobrīd, lai nodrošinātu to, ka tiek pietiekami operatīvi ieviesti pasākumi attiecībā uz valstīm, kur ir ļoti augsta Covid-19 saslimstība un nodrošinātu sabiedrības informētību par attiecīgajām prasībām, optimālākais laiks, kad SPKC publicētais saraksts tiek piemērots, ir nākamā diena pēc tā publicēšanas - šobrīd tā ir sestdiena. Nosacījumi, kas ir saistīti ar pienākumu ievērot pašizolāciju vai veikt Covid-19 laboratoriskās izmeklēšanas testus, uz personām tiek attiecināti, ja attiecīgais valstu saraksts ir spēkā personai ierodoties Latvijā. Valstu saraksts uz personām, kas uzturas Latvijā, netiek attiecināts ar atpakaļejošu datumu.  9. Ņemot vērā to, ka atsevišķās situācijās personām, kurām ir pozitīvs Covid-19 tests, ir nepieciešami veselības aprūpes pakalpojumi ārstniecības iestādē, piemēram, veikt antivielu testu, lai pārliecinātos, vai tiešām persona ir infekcioza, ir jābūt iespējai, ka persona, kurai ir apstiprināts Covid-19, var pamest dzīvesvietu, lai ar ārsta norīkojumu apmeklētu ārstniecības iestādi. Šādā gadījumā persona uz ārstniecības iestādi dodas maksimāli ievērojot piesardzības pasākums – lietojot medicīnisko sejas maksu, neizmantojot sabiedrisko transportu un ievērojot citus piesardzības pasākumus saskaņā ar ārsta norādījumiem.  10. Ņemot vērā to, ka ir iespējamas situācijas, kad Latvijas robežu šķērso persona, kas Covid-19 jau ir pārslimojusi un nevar inficēt citus cilvēkus, ir jāparedz iespēja, ka šie cilvēki var neievērot pašizolāciju, ierodoties no valsts, kas ir publicēta SPKC tīmekļa vietnē kā valsts attiecībā uz kuru ir attiecināmi īpaši piesardzības vai drošības pasākumi. Šādos gadījumos personas rīcībā ir ārsta slēdziens par pārslimotu Covid-19, kuru persona var uzrādīt ģimenes ārstam. Nepieciešamības gadījumā ģimenes ārsts šīm personām var nozīmēt Covid-19 antivielu testu, lai pārliecinātos par slimības gaitu. |
| 3. | Projekta izstrādē iesaistītās institūcijas un publiskas personas, kapitālsabiedrības | Veselības ministrija, Slimību profilakses un kontroles centrs |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas pasākumu, saimniecisko un sabiedriskās ēdināšanas pakalpojumu sniedzējiem. |
| 2. | Tiesiskā regulējuma ietekme uz tautsaimniecību un administratīvo slogu | Projektā noteiktie atvieglojumi pozitīvi ietekmēs tautsaimniecību un neparedz papildu administratīvo slogu. |
| 3. | Administratīvo izmaksu monetārs novērtējums | Tā kā ierobežojumi tiek noteikti uz pagaidu laiku, lai novērstu iespējamu Covid-19 uzliesmojumu, tad šobrīd sabiedrības veselības intereses ir prioritāras. Līdz ar to netika veikts novērtējums vai administratīvās izmaksu izvērtējums (naudas izteiksmē) gada laikā mērķgrupai, ko veido fiziskas personas un mērķgrupai, kuru veido juridiskas personas varētu pārsniegt attiecīgi 200 un 2000 Eiro. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Projekts šo jomu neskar |
| 2. | Atbildīgā institūcija | Veselības ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc Projekta izstrādes paredzēts informāciju par veiktajiem grozījumiem, ievietot Veselības ministrijas un Slimību profilakses un kontroles centra mājas lapās, kā arī paredzēts to izplatīt iesaistītajām organizācijām un institūcijām. |
| 2. | Sabiedrības līdzdalība projekta izstrādē | Tā kā Projekts tiek virzīts steidzamības kārtā, sabiedrības iesaiste Projekta izstrādē netika organizēta. |
| 3. | Sabiedrības līdzdalības rezultāti | Nav |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Veselības ministrija, Slimību profilakses un kontroles centrs |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts tiks īstenots esošu institūciju un cilvēkresursu ietvaros.  Saistībā ar Projekta izpildi nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Veselības ministre                                  I. Viņķele

Vīza: Valsts sekretāre D. Mūrmane - Umbraško

Feldmane, 67876119

jana.feldmane@vm.gov.lv

Segliņa, 67876102

anita.seglina@vm.gov.lv